  Виталий Пронин Дэри Чылкытлыкен эшъясько егитъёс Дэри ёросысь Хохряки черкогуртын улӥсьёс улон котырзэс чылкыт возё.Котькуд вирнуналэ (средае) чипыен-куреген шуэм сямен гуртысь библиотека доры 5 часын ӝыт люкасько: кинлэн кияз ведра, кинлэн - ӵужон, кинлэн - лопата. Гуртэз чылкыт возён сярысь ялан сюлмаське егитъёслэн «Экстремалы» волонтёр группазы. Милемлы татын улоно, милемлы ик гуртэз чылкыт возёно, шуо соос.Кияса  Песяйёссэс уз вунэтэ Вуж Салья гуртысь война вылтӥ будэм нылпиосты сӥлы карыса, ож лудэ ветлэмъёслы лэсьтэм синпелет дорын 22-тӥ инвожое «Ум вунэтэ тӥледыз» ужрад ортчиз.Ож вакытэ будэм нылпиос гуртын 30-лэсь ятыр. Талэсь азьвыл соос 50-лэсь уно вылӥллям. Тросэз улонысь кошкемын ни, кылемъёсыз но лябӟо ини, шуо вуж сальяос. Ужрадэз радъязы ёросысь но гуртысь арлыдоослэн кенешсы, культура юртын ужасьёс, библиотекарьёс но дышетӥсьёс. Арлыдоослэн коллективзы сяна,  песянайёсты но песятайёсты шулдыртӥзы лагерьын шутэтскись нылпиос - соос котькудӥзлы сяська керттэт кузьмазы.Алнаш Кинлэн пӧрамез ческытгес? 16-тӥ инвожое Алнаш черкогуртысь райполэн столовояз сиён пӧрасьёслэн  зональной ӵошатсконзы ортчиз.Со сӥземын вал Удмуртпотребсоюзлы 95 ар тырмонлы. Отчы пыриськизы 8 ёросысь - Пичи Пурга, Грак, Дэри, Кизнер, Вотка, Каракулино, Алнаш, Ува - калыкез сюдӥсьёс. Пыжиськисьёс но пӧраськисьёс пӧртэм сиёнъёсынызы паймытӥзы жюриын пукисьёсты. Устоосыз пӧлысь устоос луизы уваос, пичи пургаос но воткаос.Можга Пиос армие кошкозы, нылъёс дышетозы Туэ Можгаысь педколледжез йылпумъяло 68 нылъёс но пиос. Соос пӧлысь 22-ез  дышетскизы удмурт группаын.- Покчи классъем школаосын удмурт кыллы дышетӥсьёсты дасяськом бере, 9-эз нылпиосмы вордскем палъёсазы - Можга, Алнаш, Вавож ёросъёсысь школаосы - мынозы. Кыкез Ижысь Кузебай Герд нимо гимназие дасясько: огез школаын дышетоз, мукетыз нылпи садын воспитатель луоз. 10-эз тодон-валанзэс азинтыны малпало Удмурт кун университетысь удмурт филологияя, финно-угроведениея но журналистикая институтын но Глазовысь пединститутын. 3 пиосмы армие кошкозы, - вера педколледжысь удмурт кыллы но литературалы дышетӥсь Татьяна Иванова.Иж «Чильтэръёс» крымъёсты шулдыртозы Ижысь «Чильтэр» ансамбль дасяське Крыме мыныны.Ансамбль 2014-тӥ арын гинэ кылдӥз ай. Кивалтэ соин Василий Самарин. Коллективе 9 нылкышноос ке ветло вал, берло дыре доразы вуизы на кык воргоронъёс. Коллектив гуртъёсы но пота, кык пол Москваын но быгатонлыкъёссэ возьматӥз. Та нуналъёсы «чильтэръёс» репетициосы ветло, кузь сюрес вылэ потыны дасясько - Крымын трос пӧртэм калыкъёслэн «Зарни площадка» фестивальзы ортчоз.Яр Ортчемез ялан син азяз Кылем арнянуналэ 90 арессэ пусйиз Яр каргуртысь Быдӟым ожысь ветеран Геннадий Баженов.Геннадий Архиповичез ӟечкыланы вуылӥзы Яр ёрослэн йырыз Тамара Уткина, Яр муниципал кылдытэтлэн йырыз Любовь Данилова. Ожысь ветеран, борддоре ошыса, син азяз возе кузпалызлэсь но Георгий Жуков маршаллэсь туспуктэмъёссэс. Улон котырез солэн чылкыт но шуныт. Ветеран куноослы мадиз войнае ветлэмез но Вормон Нуналэз пумитамез сярысь. Геннадий Архиповичлэн кышкасьтэм луэмез пусъемын Горд Кизили орденэн но мукет данъетъёсын.Глазов Тэк улонэз уг тодо Глазовысь ляб адӟисьёслэн «Электрон» предприятизылы но огазеяськонзылы туэ куарусён толэзе 70 ар тырме.Совето вакытъёс дырысен предприятилэн вань аслаз профкомез, библиотекаез, шутэтскон юртэз.- Мынам та адямиосты асьмелэсь маин ке пӧртэм шуыны ымы ик уг пыры, - вера  библиотекарь Ольга Варина. - Соос пичи но тэк пуконэз уг тодо. Лыдӟиськыны ветлэм сяна, пӧртэм ужрадъёсы пырисько. Киужен вырыны яратӥсьёс ветло керттӥськонъя кружоке. Соин кивалтэ Надежда Люкина. Компьютерен ужаны дышетэ Анатолий Рякин. Хорен но ансамблен кивалтэ Александр Беляев. Соос та вакытэ предприятилэн юбилеезлы концерт дасяло ини.Эгра Ӟатчалы - 280 ар! Та нуналъёсы Эгра ёросысь Ӟатча гуртлы 280 ар тырмиз.Гуртын 450 адями улэ. Ваньмыз сямен пыриськизы юбилеез пусъён ужрадэ. Люкаськем калыкез ӟечкылазы ёрослэн йырыз Валерий Прохоров, ёрос администрацилэн йырызлэн воштӥсез Татьяна Чуракова, Кун Кенешысь депутат Ольга Черкасова но мукетъёсыз.Ульчаын лумбыт чузъяськизы удмурт кырӟанъёс: гурт калык понна концерт пуктӥзы  Эгра каргуртысь «Устолык» но Ӟатчаысь «Калинушка» ансамбльёс но Малягуртысь культура юртысь ужасьёс, школаын дышетскись нылпиос.60 ар валче улэменызы ӟечкылазы на Елизавета но Евгений Якунчихин кузпалъёсты.Дасяз Любовь Тихонова Теги: гуртын ёросъёс иворъёс  